text: Kamp mod nyt rådhus i Vejen
  12 november 2013 kl. 11.00
  De konservative vil kæmpe mod et nyt rådhus i Vejen Kommune. Der er endnu ikke konkrete planer for byggeriet, men det skal besluttes i kommende valgperiode.
  Borgmester Egon Fræhr fra Venstre oplyser til TV SYD, at det kommende byråd kommer til, at beslutte om der skal bygges nyt rådhus. 
  Hermed kan otte kommunale afdelinger samles på een adresse.
  - Vi skal undersøge om der er rationale i en sammenlægning. 
  Hvis det viser sig, at kommunen kan gøre arbejdet billigere ved, at samle og effektivisere administrationen, så mener Egon Fræhr, at der skal bygges nyt.
  - De nuværende bygninger skal der også investeres i for, at holde dem ved lige.
  De konservative i Vejen kører via Twitter en kampagne med et nyt rådhus.
  Peter Simoni fra de konservative mener, at der allerede er lavet rapporter nok - og at de kun viser en besparelse på en halv million kr. om året.
  - Det er ikke prisen værd. Det giver jo alt for lang tilbagebetalingstid.
  Et nyt rådhus i Vejen vil koste 180 - 200 millioner kroner i følge de konservative. Venstres bud ligger på 140 millioner kroner.
  - Det eneste der allerede er besluttet er at et evt. nyt rådhus skal ligge inde i Vejen by, fortæller Egon Fræhr.
  Mange steder i landet har diskussionen om nye rådhuse ført til en ophedet debat.
  I Tønder er rådhusbyggeri blevet et spørgsmål i valgkampen. 
  Her bliver der i øjeblikket indsamlet underskrifter mod byggeriet, og modstanderne af byggeriet opfordrer vælgerne til, at stemme på byrådskandidater der er imod byggeriet.
  #vejenpol #kvsyd @CiVejen er imod en nyt rådhus - Ingen monumenter! - Er du enig i dette skal du stemme på liste C pic.twitter.com/GvhsMEFgbU
  
  